ሀገሪቱ የአስቸኳይ ጊዜ አዋጁን አተገባበር በሞባይል መተግበሪያ ልትቆጣጠር ነው፡፡
ባሕር ዳር፡ ሚያዝያ 17/2012 ዓ.ም (አብመድ) ሞሮኮ የአስቸኳይ ጊዜ አዋጁ መከበር አለመከበሩን በሞባይል መተግበሪያ መከታተል ልትጀምር ነው፡፡ሞሮኮ የኮሮና ቫይረስ ወረርሽኝን ለመከላከል የአስቸኳይ ጊዜ አዋጅ አስተላልፋለች፡፡ የሀገሪቱ ብሔራዊ ደኅንነት ጀኔራል ዳይሬክቶሬትም አዋጁ በዜጎች ተግባራዊ መደረግ አለመደረጉን ለመከታተል ያስችላል ያለውን የሞባይል መተግበሪያ ይፋ አድርጓል፡፡ የመተግበሪያው ዋና ፋይዳ ደግሞ የኮሮና ቫይረስ ወረርሽኝን ለመከላከል ሲባል የተወሰነውን ክልከላ ተላልፈው ከአንድ አካባቢ ወደ ሌላ አካባቢ የሚንቀሳቀሱ ሰዎችን ለመከታተል እንደሆነ ነው ኤል ኢ 360 የተሰኘ የሞሮኮ የዜና ምንጭ የዘገበው፡፡ፖሊስ ቴክኖሎጂውን የሚጠቀመው የወረርሽኙን ስርጭት ለመግታት የተላለፈው ውሳኔ በዜጎች ስለመከበሩ ለማወቅ እንጂ ሌሎች ግለሰባዊ ጉዳዮችን ለመከታተል እንዳልሆነ እየገለጸ ቢሆንም ዜጎች ግን “ግለሰባዊ ነጻነታችንን ይጋፋል” በሚል እየተቃወሙት ነው፡፡ በቤታቸው እና በመኖሪያ አቅራቢያቸው ያላቸውን እንቅስቃሴ በተመለከተ ፖሊስ ምንም ክትትል እንደማያደርግም ነው የዜና ምንጩ የሀገሪቱን ብሔራዊ ደኅንነት ጀኔራል ዳይሬክቶሬት ዋቢ አድርጎ የዘገበው፡፡ ወደ ሞባይል መተግበሪያው ከዜጎች መታወቂያ ካርድ ውጪ ያሉት መረጃዎች እንደማይጫኑበትና ነጻነትንም እንደማይጋፋ በመግለጽም ዜጎችን ለማሳመን ጥረት እየተደረገ ነው፡፡የፀጥታ አካላትም መተግበሪያውን ከደኅንነት መቆጣጠሪያ ጣብያዎች ውጪ መጠቀም አይችሉም፡፡ በዜጎች በኩል ቅሬታ ቢቀርብበትም ቴክኖሎጂው ወደ ሙከራ ትግበራ እንዲገባ ተደርጓል፡፡ ምክንያቱም የአስቸኳይ ጊዜ አዋጅ ጥሰቱን በተመለከተ በርካታ መረጃዎችን ለፖሊስ በቀላሉ ማድረስ የሚያስችል እንደሆነ ስለታመነበት ነው፡፡ ለአብነትም አንድ ሰው በአካባቢው ባሉ ሱቆች ብቻ እንዲገበያይ ተፈቅዶለት እያለ ከተፈቀደለት አካባቢ አልፎ ከሄደ መተግበሪው መረጃውን ለዚህ ሥራ ተብሎ ወደተዘጋጀው የመረጃ ቋት ይልካል፡፡ ይህም ክልከላውን የተላለፉ ሰዎችን ፖሊስ በቀላሉ ለማወቅ ያስችለዋል፡፡የሞባይል መተግበሪያው ለመጀመሪያ ጊዜ ወደ ሥራ የገባውም በከፍተኛ ደረጃ በኮሮና ወረርሽኝ በተጠቃችው ካዛብላንካ ከተማ ነው፡፡ በመላ ሀገሪቱ ከመተግበሩ በፊትም ራባት፣ ፈዝ እና ማራካሽ በተባሉ ከተሞች ላይ ይሞከራል፡፡በአስማማው በቀለ